
	         REPUBLIKA HRVATSKA
OPĆINSKI PREKRŠAJNI SUD U ZAGREBU
        Zagreb, Avenija Dubrovnik br. 8
Poslovni broj: Pp-13337/2025

U   I M E   R E P U B L I K E   H R V A T S K E 

P R E S U D A

	Općinski prekršajni sud u Zagrebu, po sutkinji Kristini Orlović, uz sudjelovanje Sandre Mikulić,  kao zapisničarke, u prekršajnom predmetu protiv okrivljenika Alana Šokičić, zbog prekršaja iz čl. 229. st. 7. Zakona o sigurnosti prometa na cestama ("Narodne novine", broj: 107/07, 39/13, 157/13, 110/15, 77/17, 118/18, 114/22, 133/23, 145/24),  povodom prigovora na obavezni prekršajni nalog Grada Zagreb, Gradskog ureda za obnovu, izgradnju, prostorno uređenje, graditeljstvo i komunalne poslove, nakon provedenog žurnog postupka, 

p r e s u d i o   j e 
I
Okrivljenik ALAN ŠOKIČIĆ, oib 13643083049, sin Zvonka i Višnjice, rođ. 6.1.1970. godine u Zagrebu, s prebivalištem u Zagrebu, Mikulići 22B, školska sprema VSS, arhitekt, trenutno nezaposlen, trenutno u tranziciji s posla na posao, obiteljske prilike: razveden, otac dvoje djece, državljanin RH, kažnjavan, ne vodi se drugi postupak

k  r  i  v      j  e

što kao vlasnik vozila ZG9765-GZ u ostavljenom roku od petnaest dana odnosno od dana 2. prosinca 2023. do dana 17. prosinca 2023. nije dostavio Gradskom uredu za obnovu, izgradnju, prostorno uređenje, graditeljstvo i komunalne poslove vjerodostojne podatke o osobi koja je u vrijeme počinjenja prekršaja dana 9. listopada 2023. u 9,17 sati upravljala vozilom ZG9765-GZ na lokaciji u Zagrebu, Mesnička ulica 12,
	čime je počinio prekršaj iz čl. 229. st. 3. Zakona o sigurnosti prometa na cestama,	
kažnjiv po čl. 229. st. 7. istog Zakona, 
	pa mu se na osnovi istog propisa uz primjenu čl. 37. Prekršajnog zakona  
 izriče 
NOVČANA   KAZNA  U IZNOSU OD 90,00 (devedeset) eura

Temeljem čl. 33. st.11. Prekršajnog zakona okrivljenik je obvezan platiti novčanu kaznu u korist Državnog proračuna i to u roku od 15 dana po primitku ove presude, a u protivnom postupit će se prema odredbi čl. 34. Prekršajnog zakona.
Okrivljenik se upozorava da ukoliko u roku koji mu je određen za plaćanje novčane kazne uplate dvije trećine izrečene novčane kazne smatrat će se da je novčana kazna u cjelini uplaćena. 

II
Temeljem čl. 139. st. 6. Prekršajnog zakona okrivljenik se u cijelosti oslobađa obveze da naknadi troškove prekršajnog postupka iz članka 138. st. 2 točke 3.  Prekršajnog zakona.
Okrivljenik novčanu kaznu plaća putem priloženih uplatnica.

Obrazloženje

	1. Grad Zagreb, Gradski ureda za obnovu, izgradnju, prostorno uređenje, graditeljstvo i komunalne poslove pod brojem klase 340-07/23-03/49366 i urbrojem 251-10-73/64-25-3 izdao je dana 18. lipnja 2025. obvezni prekršajni nalog protiv okrivljenika, radi djela prekršaja činjenično i pravno opisanog u izreci, koji je temeljem pravodobnog  prigovora okrivljenika stavljen van snage, te je nastavljen prekršajni postupak.
2. Okrivljenik je u svojoj obrani naveo da priznaje prekršaj i osjeća se krivim. Krajem 2023. njegovo vozilo je koristila Ana Verban i kada je zaprimio Obavijest o počinjenom prekršaju napisao je podatke o vozaču, te je ona rekla da će ih predati na poštu, međutim nije. Zna da je on kao vlasnik vozila odgovoran za prekršaj.
3. U postupku izvršen je uvid u Izvadak iz prekršajne evidencije iz kojeg je razvidno  da okrivljenik do sada nije prekršajno kažnjavan.
4. Nakon ovako provedenog postupka, analizirajući obranu okrivljenika kojom je u potpunosti i okolnosno priznao počinjenje prekršaja sud nalazi nedvojbeno utvrđenim da je okrivljenik počinio prekršaj na način i pod uvjetima kako je to navedeno u izreci ove presude.
5. Stoga je sud okrivljenika proglasio krivim, te mu je izrekao novčanu kaznu temeljem čl. 37. Prekršajnog zakona, ispod propisanog minimuma kazne za to djelo prekršaja uzevši okrivljeniku kao olakotno priznanje djela prekršaja i dosadašnju prekršajnu nekažnjavanost dok otegotne okolnosti nije našao. 
6. Temeljem citiranih propisa, okrivljenik je oslobođen dužnosti naknade svih troškova prekršajnog postupka, jer bi plaćanjem tih troškova bilo dovedeno u pitanje njegovo uzdržavanje.
	U Zagrebu,  02. ožujka 2026. 
Zapisničarka 									Sutkinja
Sandra Mikulić  								Kristina Orlović

Protiv ove presude žalba nije dopuštena (čl.244. st.1. Prekršajnog zakona).
Ova presuda je pravomoćna.
Dostavna naredba:
1. okrivljeniku – Alan Šokičić, Mikulići 22B, Zagreb
2. tužitelju, Grad Zagreb, Gradski ureda za obnovu, izgradnju, prostorno uređenje, graditeljstvo i komunalne poslove 
3. pismohrana – ovdje. 

